Jou fliekgids vir die week: 27 Mei - 3 Junie | SARIE
Betaaldag het dié week vir baie van ons die lewe kom ophelder. As jy nie hierdie naweek gaan fliek nie, is die kanse skraal dat jy dit later in die maand gaan doen . . .
Elke Vrydag gee ons vir jou die lys van rolprente wat nuut begin draai, ons lig die Suid-Afrikaanse flieks vir jou uit en dié waaroor ons steeds opgewonde is.
Alice gaan terug na Wonderland, maar dié keer deur 'n spieël. As jy Alice in Wonderland-fliek in 2010 gekyk het, sal jy die wonderlike en kleurryke karakters onthou. Mia Wasikowska, Johnny Depp, Helena Bonham Carter, Anne Hathaway, Sacha Baron Cohen en nog ander vertel die storie van Alice wat vir Hatter Tarrant Hightopp (Johnny Depp) wil help.
Alice Through the Looking Glass is ook in 3D en 3D by IMAX te sien.
Idris Elba, wat die rol van Nelson Mandela vertolk het in Long Walk To Freedom, speel 'n voormalige CIA-agent wat saam met 'n swendelaar (gespeel deur Richard Madden) werk om terrorisme tot 'n einde te bring.
Die ryk sakevrou Michelle Darnell, gespeel deur die immer snaakse Melissa McCarthy, word uitgevang met haar onderduimse transaksies. Ná sy uit die tronk vrygelaat is, spoor sy haar oud-assistent, gespeel deur Kristen Bell, wat probeer om haar te help. Op die ou einde help Michelle haar om 'n suksesvolle koekie-besigheid op die been te kry.